《送黄明府自燕还楚任兴宁》
明代·黎民表

金门执戟已蹉跎，频自归心梦绿萝。五斗欲谋良夜醉，双凫遥向帝城过。

芳洲鹦鹉谁题赋，楚客衣裳旧制荷。想到庾楼还骋望，五云宫阙故人多。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。